Z A P I S N I K
4. sjednice Vijeća Mjesnog odbora „Mimara“
održane 15. rujna 2021. godine
u prostorijama MO „Mimara“, Vodnikova 15, s početkom u 18,00 sati


Prisutni članovi Vijeća Mjesnog odbora „Mimara“: Iva Špoljar Šarić, Lina Budak, Ana Podnar, Nada Jagetić i Boris-Neven Beker. 

Predsjednica Vijeća MO Mimara pozdravlja prisutne i konstatira da su na sjednici prisutni svi članovi Vijeća, čime su stečeni uvjeti za raspravu i pravovaljano odlučivanje.

Prije utvrđivanja dnevnog reda, predsjednica Vijeća MO Mimara otvara raspravu o zapisniku s 3. sjednice Vijeća MO Mimara. Kako primjedbi na zapisnik nije bilo, Vijeće jednoglasno prihvaća zapisnik s 3. sjednice Vijeća MO Mimara održane 18. kolovoza 2021. godine.

Predlaže se sljedeći:


DNEVNI RED

1. [bookmark: _Hlk79487007]Prijedlog Odluke o izmjenama i dopunama Odluke o nerazvrstanim cestama – davanje mišljenja
2. Zahtjev za korištenjem prostora MO Mimara
3. Odluka o mjestima pokretne naprave i privremene građevine – davanje mišljenja
4. Pitanja i prijedlozi

1. Članovi Vijeća MO Mimara raspravljaju o prijedlogu Odluke o izmjenama i dopunama Odluke o nerazvrstanim cestama te daju pozitivno mišljenje o navedenom prijedlogu.

2. Predsjednica MO Mimara obavještava članove odbora o zaprimljenom Zahtjev za korištenjem prostora MO Mimara od strane Teatra Tirena te da se upravo danas saznalo da je isti teatar već dobio na korištenje prostor u Kačićevoj ulici.

3. Članovi Vijeća MO Mimara raspravljaju o Odluci o mjestima pokretne naprave i privremene građevine te daju pozitivno mišljenje o navedenoj Odluci.

4. Članovi Vijeća MO Mimara raspravljaju o zaprimljenim upitima građana. 
· Vezano za upit stanara oko problema buke iz kluba Medika i manifestacija koje se održavaju u Tehničkom muzeju Nikola Tesla, MO Mimara je zaprimio očitovanja od Tehničkog muzeja, Gradskog ureda za kulturu i Gradskog ureda za upravljanje imovinom Grada. Pritužitelji su obaviješteni o učinjenom u odnosu na njihovu pritužbu. 
· Vezano za žalbe stanara zbog nekontrolirane zabave na Marulićevom trgu vikendima, mjesni odbor je zaprimio još 2 žalbe vezane za isti problem: gđe M. s Fakulteta kemijskog inženjerstva i tehnologije (23.8.) te gđe.S.K.  s Marulićevog trga (24.8.). Članice MO Mimara su kontaktirale policiju i komunalno redarstvo te dobile njihova očitovanja: od g. Sesara iz Odjela komunalnog redarstva (19.8.) te od PU zagrebačke (2.9.2021.). Pritužitelji su obaviješteni o učinjenom u odnosu na njihovu pritužbu i zahtjeve. 

· Članovi MO Mimara razgovaraju i o činjenici da je u zadnje vrijeme nastalo i novo okupljalište mladih kod Srednjoškolskog igrališta, iza muzeja Mimara, a tu je i stalni problem s „narodnjačkim“ klubom na adresi Klaićeva 3 (Caffe bar Charlie, vl. Anić Marijana).

· Vezano za žalbu stanara s Marulićevog trga 7 i držanje golubova u tavanskom prostoru, dogovoreno je da će predsjednica MO Mimara poslati dopise komunalnom redarstvu, Državnom inspektoratu (Veterinarskoj i Sanitarnoj inspekciji) i Ministarstvu kulture. Pritužitelji su obaviješteni o učinjenom u odnosu na njihovu pritužbu. 

· U nastavku se raspravljalo o nizu problema na području MO Mimara te članovi ističu sljedeće prioritetne aktivnosti:

· Rješavanje problema trešnje tramvajske pruge u Mihanovićevoj i Vodnikovoj ulici te na križanju Savske i Vodnikove ulice

· Kontrola funkcionalnosti i bolja regulacija rada semafora na križanju Vodnikove i Runjaninove ulice u pogledu signalizacije prelaza pješaka

· Ubrzanje rada referenata u Gradsko stambenom-komunalnom gospodarstvu koje je upravitelj brojnih zgrada na području MO Mimara te mogućnost uvođenja ocjenjivanja referenata radi poboljšanja njihove radne učinkovitosti

· Obnova i sanacija Srednjoškolskog igrališta u Klaićevoj ulici te stavljanje Srednjoškolskog igrališta u Klaićevoj ulici u sustav redovitog održavanja Podružnice Zrinjevac.

· Asfaltiranje istočne i sjeverne strane Trga Republike Hrvatske te smanjenje učestalosti sadnje novog cvijeća pred HNK u svrhu racionalizacije troškova održavanja zelenih površina

· Uklanjanje šljunka s Marulićevog i Mažuranićevog trga te vraćanje asfalta iz higijenskih razloga kao i asfaltiranje istočne i južne strane Marulićevog trga (strana preko puta Botaničkog vrta)

· Ukidanje naplate ulaza u Botanički vrt budući da uvedenu naplatu ulaza smatramo antistanarskom mjerom

· Izvršenje aktivnosti vezanih za prostorije MO Mimara:
· ažuriranje rasporeda korištenja prostorija MO Mimara na stranici Grada: https://aktivnosti.zagreb.hr/gradske-cetvrti-19/donji-grad/mjesni-odbori-13087/9-mjesni-odbor-mimara/raspored-koristenja-prostora-13185/13185
· spuštanje ploče na ulazu u haustor zgrade (na Vodnikovoj ulici) koja je postavljena previsoko kako bi bila vidljivija
· postavljanje sandučića za primanje pošte na ulazu u prostor
· postavljanje komarnika na prozore kako bi se spriječio ulazak mačaka kroz rešetke i spriječio problem komaraca
· postavljanje oglasne ploče za MO Mimara u Vodnikovoj ulici


Kako više nije bilo pitanja ni komentara, članovi Vijeća MO Mimara dogovaraju termin sjedeće sjednice u srijedu, 20. listopada 2021. u 18.00 sati. 



Zapisnik vodila: Iva Špoljar Šarić



Predsjednica Vijeća
Mjesnog odbora „Mimara“

Iva Špoljar Šarić, v.r.

Klasa: 026-02/21-002/1564
Urbroj: 251-06-11-109-21-2
Zagreb, 15. rujna 2021.

